Merda a preu d'or

Ferran González i Joan Miquel Pérez van encertar el gust del públic a Pegados. Ara, han augmentat el risc i han construït una peça amb major repartiment i deixar tangencialment l'aspecte sexual per centrar-se en l'escatològic, un tema,efectivament, més arrelat als catalans del que pugui semblar. Fan una peça divertida tot fabultant sobre el cas real de Piero Manzoni i la seva darrera provocació: enllaunar merda pròpia i vendre-la a preu d'or. 
Tot és desacomplexadament divertit, buscant el gag i forçant-lo per a plaer del públic. Fa uns anys, al Poliorama, també van provar desinhibició Pau Roca amb The Guarry Men show, amb un repertori de cançons verdes i històries d'intriga i aventures extraconjugals. A Merda d'artista, hi ha el gag de repetició ("puro quadre" posa't a tocar de la porta que taca la màniga de tothom), però també el parateatral ("ara no vull cantar aquesta cançó trista perquè estic indignada" increpa la xicota de l'artista al músic que, més tard, quan estigui efectivament deprimida accedirà a cantar la cançó rebutjada abans!) i pensats per als amants del musical ("vigila que això és de Los miserables"). Evidentment, els crítics d'art surten ben malparats caient en el tòpic ("quan una cosa no s'entén, és colossal") i amb una cronista becària que té por dels llops, però no dels búfals...

La incomprensió de Piero Manzoni té un punt d'amargor. També amb la mort del seu etern rival Yves Klein. La depressió de l'artista (va morir d'un atac de cor al seu estudi als 30 anys) serveix per apuntar un punt fosc, d'artista que es troba buit perquè només s'ha dedicat a respondre les genialitats del seu rival. La peça cobra coherència amb el to alegre i deixa apuntada aquesta crisi per aconseguir una apoteosi prou brillant. Entreteniment i dversió garantida.
Jordi Bordes. Recomana, 7 juliol 2014.

______________________________________________________
Merda d'artista
Piero Manzoni venia els seus excrements enllaunats per denunciar la mercantilització de l'art. Kaktus Music (creadors de 'Merda d'artista') fan musicals que no volen ser franquícies de consum. A l'artista conceptual li corroïa la contradicció. La companyia només vol divertir trencant una mica els esquemes. La seva contradicció és que podria ser molt més iconoclasta del que al final posa en escena. Diàlegs sense pèls a la llengua –en línia amb sèries com 'Girls'– per a números musicals conservadors. Un indici de brutal farsa amb apunts metateatrals per acabar com un drama psicoanalític. Personatges interessants com la periodista Pisani –personatge pertorbat en potència com el de Catherine Deneuve a Repulsió– que es conforma amb ser una nina pop. Un constant sí però no que impedeix que l'obra desplegui tota la seva potència.

Juan Carlos Olivares. Recomana, 4 juliol 2014. 

______________________________________________________
A cagar...!

Jo ho he pensat mil vegades. Quatre punts en un fons blanc (per exemple) és una obra d’art? Per què? Qui ho diu? Quin mèrit tenen? Però... si és una merda! Però hi ha algú que no ho entén així i paga a preu d’or aquells quatre punts sobre un fons blanc (aquella merda). L’artista italià del segle passat Piero Manzoni va arribar a la conclusió que la gent paga la merda a preu d’or. I ho va voler demostrar. Resultat: per una banda, grans museus del món (la Tate, de Londres, el Moma, de Nova York) conserven llaunes d’excrement del mateix artista degudament homologades amb etiqueta i firma; per una altra banda, Ferran González i Joan Miquel Pérez han creat un divertit i original musical, Merda d’artista amb el qual s’ho han passat teta (es pot dir teta, parlant de merda, oi?) i fan que el públic s’ho passi igual.

El tema dóna per a molt: podem buscar respostes transcendentals a les preguntes de dalt, podem fer una crítica punyent del consumisme, podem parlar de la incomprensió de l’art... O també podem riure’ns de tot plegat. Aquesta és la intenció de l’obra: fer una comèdia pura i dura amb personatges estereotipats (la representant cocaïnòmana i controladora, la periodista tonteta, l’artista envejós, l’artista incorrupte, la dona de l’artista entregada al seu home...) amanida amb cançons divertides i amb textos àgils i molt ben elaborats. Les lectures filosòfiques no han d’enterbolir una història divertida i, si pensem que està basada en la realitat, al·lucinant.

La fórmula del musical funciona encara més amb el trencament constant (sempre oportú) de la ficció. Per exemple, amb la intervenció del pianista (Joan Miquel Pérez), que esdevé un personatge més en la trama aprofitant que sempre està en escena (juntament amb dos músics més) i, per tant, ho veu tot: “Com saps que s’han enrotllat?” Li pregunten. “Perquè no m’he mogut d’aquí”, respon, conseqüent. O quan la núvia del Piero està emprenyada i rebutja al pianista que toqui una melodia trista: “Per què canto això si no estic trista? No tens res d’estar enfadada?”

Entre cançó i cançó, la trama es va embolicant i agafant dosis de misteri. Anem descobrint que la rivalitat entre Manzoni i Klein, l’altre gran artista del moment, és un conflicte existencial per al protagonista, que no dubtarà a dur endavant la seva darrera obra escatològica per enfonsar definitivament el seu enemic. Les coses no aniran ben bé així, però la idea prendrà forma en una escena esbojarrada on tots els personatges enllaunaran la merda de l’artista en una cadena de muntatge frenètica.

Val la pena desafiar els horaris (entre setmana, a les onze de la nit) per gaudir d’un bon teatre musical.

Toni Polo. Recomana, 7 juliol 2014

______________________________________________________

Una pura bajanada

Que fàcil resulta (i que tòpic!) fer quatre acudits sobre l’art contemporani i presentar-lo (com de costum) com una pura bajanada! Però en canvi, que difícil resulta fer un musical amb cara i ulls a partir d’un tema tan prometedor com ara la vida i l’obra de Piero Manzoni! Que fàcil resulta fer riure l’espectador a base de repetir tants cops com calgui les referències a la merda, el  cul o el “chochito”! Però que difícil sembla en canvi trencar-se una mica el cap per tal de tractar el material escatològic amb un punt de renovat enginy! Que fàcil resulta confondre l’ambició amb l’excés de pretensions mal enfilades, i malbaratar el cabal d’un espectacle petit però simpàtic com ara “Pegados”en un projecte tan sense nord com ara aquest muntatge de llibret menys que mediocre que confon el teatre musical amb la superposició de cançonetes sense gràcia i, ja posats a desaprofitar possibilitats, fins i tot deixa passar de llarg un ambient tan suggestiu com ara el del Milà de principis dels anys 60! Enmig de tant desgavell, fins i tot les idees una mica aprofitables  (com ara la forma de trencar amb la tercera paret i crear un prometedor diàleg distanciador amb els músics) acaben desaprofitant-se. Per cert: us imagineu un espectacle en llengua castellana en què un actor parlés català perquè no sap parlar el castellà? Quin enrenou provocaria, aquest sense sentit!! Però en canvi, no hi ha cap problema a presentar un espectacle en llengua catalana (i en què tots els personatges són italians; aquí no hi cap la carta del bilingüisme) en el qual una dels seus sis intèrprets interpreta el seu personatge en castellà, perquè com que ve de fora, cal ser enrotllats amb ella, com si als teatres de París, Londres, Roma o el mateix Madrid fos costum que cada actor fes el seu paper en la seva llengua mare, independentment de la llengua en la qual es fa la representació. Fins on hem anat a parar, per culpa del “bon rotllo”!! 

Ramon Oliver. Recomana, 7 juliol 2014.

______________________________________________________
'Merda d'Artista': Un musical de cap a peus

L’any 1961, l’artista italià Piero Manzoni va enllaunar gairebé tres quilos dels seus excrements en 90 llaunes de 30 grams cadascuna numerades, signades i etiquetades, en diversos idiomes, com a Merda d’Artista. Aquestes llaunes estan ara repartides pels millors museus del món, es consideren una fita de l’art conceptual i per un exemplar se n’han arribat a pagar més de 120.000 euros. El que per al seu autor era un intent de demostrar el papanatisme del mercat de l’art va acabar convertint-se en un hit d’aquest mercat que, enlluernat pels diners i la vanitat, assimila i monetitza fins i tot els insults i les ofenses.

Aquesta paradoxa és ideal per bastir-hi un musical. Ferran González i Joan Miquel Pérez ho han fet i, com ja passar a Pegados, la seva primera incursió com a autors en el gènere, han tornat a donar en el clau i demostren ser uns dels tàndems que cal tenir molt en compte a l’hora de parlar del futur del musical autòcton. Merda d’Artista és un gran espectacle, gamberro, iconoclasta, descomplexat i molt divertit. Però, per damunt de tot, és un musical de cap a peus, fet per persones amb un gran coneixement d’aquesta disciplina i que indubtablement en dominen els ressorts. Que saben detectar una bona trama i desenvolupar-la amb uns boníssims temes musicals i les peripècies oportunes.

Com sempre en aquests casos, Merda d’Artista modela la realitat per adaptar-la a les conveniències dramàtiques de forma que la història funcioni a pesar de la Història. A l’escenari, Manzoni viu en permanent confrontació (verídica) amb el seu col·lega Yves Klein, envoltat per una representant hiperventilada, una nòvia farta, un soci mediocre i una periodista novella. I més que l’argument (al qual potser li faltarien un parell de minuts de forn), el valor del muntatge és com dibuixa aquests personatges i, sobretot, les creacions que en fan els seus intèrprets.

Ferran González és un excel·lent pal de paller però la Sofia Canavaro de Gemma Martínez s’emporta el gat a l’aigua des del minut zero i es posa el públic a la butxaca per la resta de la funció. Frank Capdet demostra ser l’actor més complet, mentre que Xènia Reguant i Nanina Rosebud treuen tot el suc possible als seus personatges.  Els escassos ‘peròs’ que es puguin formular no impedeixen que tots brillin amb llum pròpia, especialment en els temes vocals i coreogràfics (gran feina de Marta Tomasa en aquest camp, per cert) i potser menys en l’interpretatiu, aspecte en què la direcció d’Alícia Serrat es queda una mica curta.
Merda d’artista no és l’espectacle perfecte, entre d’altres coses perquè sembla que ni els seus artífexs ho pretenen. Certament, la història té algunes revabes que caldria polir per arrodonir el conjunt, l’escenografia és millorable (especialment a la segona part) i en alguns moments potser caldria canalitzar l’excés d’energia del repartiment. Però, és indubtable que es tracta d’un molt bon musical, fresc, original i molt anglosaxó. Un perfecte exemplar d’un musical off. De fet, tot el que caldria dir-ne és que si s’hagués estrenat a l’off-Broadway o a l’off-West End, probablement d’aquí a pocs anys s’estaria representant a mig món.
Marc Sabater. Recomana, 26 juliol 2014

